2011/0191 (NLE)

Предложение за

РЕШЕНИЕ НА СЪВЕТА

относно присъединяването на Съюза към Правило № 29 на Икономическата комисия за Европа на Организацията на обединените нации (ИКЕ на ООН) относно единни разпоредби за одобрение на типа на превозни средства по отношение на защитата на пътниците в кабината на товарните превозни средства

(текст от значение за ЕИП)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Решение 97/836/ЕО на Съвета от 27 ноември 1997 г. с оглед на присъединяването на Европейската общност към Споразумението на Икономическата комисия за Европа на Организацията на обединените нации за приемане на единни технически предписания за колесните превозни средства, оборудване и части, които могат да се монтират и/или да се използват на колесните превозни средства, и условията за взаимно признаване на одобренията, получени въз основа на тези предписания („Ревизирано споразумение от 1958 година“)[1] и по-специално член 3, параграф 3 и член 4, параграф 2, второ тире от него,

като взе предвид предложението на Европейската комисия,

като взе предвид становището на Европейския парламент[2],

като има предвид, че:

1. Стандартизираните изисквания на Правило № 29 на Икономическата комисия за Европа на Организацията на обединените нации (ИКЕ на ООН) — Единни разпоредби относно одобрението на типа на превозни средства по отношение на защитата на пътниците в кабината на товарните превозни средства[3] са предназначени да премахнат техническите бариери пред търговията с моторни превозни средства между договарящите се страни по Ревизираното споразумение от 1958 г. и да гарантират високо ниво на безопасност и защита за пътниците в превозните средства.

2. Към датата на присъединяването си към Ревизираното споразумение от 1958 г. ЕС се е присъединил към ограничен брой правила на ИКЕ на ООН, вписани в списък в приложение II към Решение 97/836/ЕО; Правило № 29 на ИКЕ на ООН не е включено в този списък.

3. С оглед на последващи изменения и на член 6, параграф 4 от Регламент (ЕО) № 661/2009 относно общата безопасност на моторните превозни средства[4], по силата на който Съюзът трябва да вземе предвид Правило № 29 на ИКЕ на ООН, Европейската комисия счита, че Правило № 29 на ИКЕ на ООН следва да стане част от системата на ЕС за одобрение на типа на моторните превозни средства,

ПРИЕ НАСТОЯЩОТО РЕШЕНИЕ:

Член 1

С настоящото решение се одобрява Правило № 29 на ИКЕ на ООН — Единни разпоредби относно одобрението на типа на превозни средства по отношение на защитата на пътниците в кабината на товарните превозни средства.

Член 2

Правило № 29 на ИКЕ на ООН — Единни разпоредби относно одобрението на типа на превозни средства по отношение на защитата на пътниците в кабината на товарните превозни средства става част от системата на ЕС за одобрение на типа на моторните превозни средства.

Член 3

Комисията уведомява генералния секретар на Организацията на обединените нации за настоящото решение.

Съставено в Брюксел на […] година

За Съвета

(…)

Председател

[1] OВ L 346, 17.12.1997 г., стр.78.

[2] ОВ (…) (още не е публикувано).

[3] ОВ C 304, 20.11.2010 г., стр. 21.

[4] Регламент (ЕО) № 661/2009 на Европейския парламент и на Съвета от 13 юли 2009 година относно изискванията за одобрение на типа по отношение на общата безопасност на моторните превозни средства, техните ремаркета и системи, компоненти и отделни технически възли, предназначени за тях, ОВ L 200, 31.7.2009, стр. 1.